CELEX: 32019D1958
Language: hu
Date: 2019-11-25 00:00:00
Title: A Bizottság (EU) 2019/1958 Végrehajtási Határozata (2019. november 25.) egy hidrogén-cianidot tartalmazó biocid termékre vonatkozó engedély kölcsönös elismerésétől az 528/2012/EU európai parlamenti és tanácsi rendelet 37. cikke alapján Lengyelország által alkalmazott eltérésről (az értesítés a C(2019) 8346. számú dokumentummal történt) (Csak a lengyel nyelvű szöveg hiteles)

27.11.2019   
               
               
                  HU
               
               
                  Az Európai Unió Hivatalos Lapja
               
               
                  L 306/38
               
            
         A BIZOTTSÁG (EU) 2019/1958 VÉGREHAJTÁSI HATÁROZATA
         (2019. november 25.)
         egy hidrogén-cianidot tartalmazó biocid termékre vonatkozó engedély kölcsönös elismerésétől az 528/2012/EU európai parlamenti és tanácsi rendelet 37. cikke alapján Lengyelország által alkalmazott eltérésről
         
            
               (az értesítés a C(2019) 8346. számú dokumentummal történt)
            
         
         (Csak a lengyel nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a biocid termékek forgalmazásáról és felhasználásáról szóló, 2012. május 22-i 528/2012/EU európai parlamenti és tanácsi rendeletre (1) és különösen annak 37. cikke (2) bekezdésének b) pontjára,
         mivel:
         
                     (1)
                  
                  
                     A Lučební závody Draslovka a.s. Kolín vállalat (a továbbiakban: kérelmező) kérelmet nyújtott be Lengyelországhoz egy, a Cseh Köztársaság által egy hidrogén-cianid hatóanyagot tartalmazó biocid termék (a továbbiakban: termék) tekintetében megadott engedély kölcsönös elismerése iránt. A Cseh Köztársaság engedélyezte a termék meghatározott típusú területeken füstöléssel történő fertőtlenítés céljából történő foglalkozásszerű felhasználását fában élő bogarak ellen (8. terméktípus), patkányok ellen (14. terméktípus), valamint bogarak, csótányok és molyok ellen (18. terméktípus).
                     A termék egy kb. 98 %-ban hidrogén-cianidot és stabilizáló adalékanyagokat tartalmazó keverék, amely vagy egy porózus anyagba maradéktalanul feláztatva, 1,5 kg-os gáztömör acéldobozokban vagy folyékony formában, 27,5 kg-os acélmentes, nyomástartó palackokban elérhető. A hidrogén-cianid besorolása az 1272/2008/EK európai parlamenti és tanácsi rendelet (2) szerint a következő: 1. akut toxicitási kategória, H300, H310 és H330 veszélyességi kód (lenyelve, bőrrel érintkezve vagy belélegezve halálos) és STOT RE 1, H372 veszélyességi kód (Ismétlődő és hosszabb expozíció esetén károsítja a pajzsmirigyet).
                  
               
                     (2)
                  
                  
                     Figyelembe véve a termékértékelési jelentésben és a biocid termék jellemzőinek összefoglalójában szereplő valamennyi információt, különösen a termék osztályozását és az emberi egészségre jelentett kockázatot, a lengyel illetékes hatóság a kérelmezőnek címzett 2017. szeptember 13-i levelében komoly aggályokat fogalmazott meg a lengyel állampolgárok egészségének védelmét illetően arra az esetre, ha a terméket forgalomba hoznák a lengyel piacon.
                  
               
                     (3)
                  
                  
                     E levélre válaszul a kérelmező találkozót javasolt a lengyel illetékes hatósággal a nevezett aggályok megvitatására, amelyre 2017. szeptember 22-én került sor, valamint 2017. szeptember 29-én levelet intézett a lengyel illetékes hatósághoz, melyben kifejtette a hatóság által felvetett érvekkel kapcsolatos véleményét. A kérelmezővel folytatott megbeszélést követően a lengyel illetékes hatóság konzultált a közegészségügyért, a közbiztonságért és az 528/2012/EU rendelet végrehajtásáért felelős lengyel hatóságokkal, hogy kikérje véleményüket a termék forgalomba hozataláról. A megkérdezett hatóságok mindegyike komoly aggályokat fogalmazott meg a termék lengyel piacon történő forgalomba hozatalával kapcsolatban. 2018. június 21-én a lengyel illetékes hatóság tájékoztatta a kérelmezőt, hogy az 528/2012/EU rendelet 37. cikke (1) bekezdésének c) pontja szerinti okból, azaz az emberek egészségének és életének védelme miatt a termékengedély megadásának megtagadását szándékozik javasolni. A lengyel illetékes hatóság felkérte a kérelmezőt, hogy vonja vissza a termék lengyelországi kölcsönös elismerése iránti kérelmét.
                  
               
                     (4)
                  
                  
                     A kérelmező 2018. július 20-i válaszában közölte, hogy nem ért egyet a lengyel illetékes hatóság felvetéseivel, és közölte, hogy nem áll szándékában visszavonni a kérelmet. Ennek eredményeként 2018. október 23-án Lengyelország a 37. cikk (2) bekezdésének második albekezdése szerint tájékoztatta a Bizottságot, hogy nem tudott megállapodni a kérelmezővel.
                  
               
                     (5)
                  
                  
                     A lengyel illetékes hatóság indoklása szerint a termékben található hatóanyag kémiai és fizikai tulajdonságaiból eredő bizonyos kockázatok Lengyelországban nem kezelhetők kielégítő módon. Ezen kockázatok azzal függnek össze, hogy nem állnak rendelkezésre olyan hatékony eszközök, amelyekkel a termék alkalmazása során bekövetkező véletlen mérgezés azonnal kezelhető lenne.
                  
               
                     (6)
                  
                  
                     A biocid termék jellemzőinek összefoglalójában az szerepel, hogy a szert kezelőknek rendelkezniük kell olyan elsősegélydobozzal, amely többek között ellenmérget is tartalmaz. A lengyel illetékes hatóság megállapította, hogy ez a feltétel Lengyelországban nem teljesíthető. A lengyel jogszabályok szerint a hidrogén-cianid ellenmérgét kizárólag gyógyszertárak vagy kórházi gyógyszertárak forgalmazhatják és tárolhatják. Ezért az engedély jogosultjának nem lenne lehetősége arra, hogy a biocid terméket beszerezni szándékozókat annak ellenmérgével is ellássa. Továbbá a mentőautókban sem áll rendelkezésre az ellenméreg. Mivel nem garantálható a füstöléssel történő fertőtlenítés helyén a lehetséges mérgezéses áldozatok azonnali ellenméreggel való ellátása, a lengyel illetékes hatóság szerint a mérgezés halálos kimenetelű lenne, vagy súlyos egészségügyi következményekkel járna.
                  
               
                     (7)
                  
                  
                     Más, hidrogén-cianidtól eltérő hatóanyagokat (pl. foszfinképző alumínium-foszfidot, foszfinképző magnézium-foszfidot) tartalmazó, füstöléssel fertőtlenítő termékek esetében jelenleg engedélyezett a lengyel piacon történő felhasználás. E termékek egyike esetében sem előírás a biocid termék jellemzőinek összefoglalója alapján a szert kezelők ellenméreggel való ellátása.
                  
               
                     (8)
                  
                  
                     A lengyel illetékes hatóság által előterjesztett indoklás és a kérelmező 2018. július 20-i levelében kifejtett álláspont elemzését követően a Bizottság úgy ítéli meg, hogy a hatóanyag veszélyes tulajdonságai és a termék lengyelországi felhasználásához kapcsolódó egészségügyi kockázatok kezelésének nehézségei miatt a lengyel illetékes hatóság által javasolt, a kölcsönös elismeréstől való eltérés – nevezetesen az engedély megadásának javasolt megtagadása – az 528/2012/EU rendelet 37. cikke (1) bekezdésének c) pontjában foglaltak, azaz az emberek egészségének és életének védelme alapján indokolt.
                  
               
                     (9)
                  
                  
                     Az e határozatban előírt intézkedések összhangban vannak a biocid termékekkel foglalkozó állandó bizottság véleményével,
                  
               ELFOGADTA EZT A HATÁROZATOT:
         
            1. cikk
            
               (1)   A kölcsönös elismeréstől Lengyelország által javasolt eltérés, nevezetesen az engedély megadásának megtagadása a (2) bekezdésben említett biocid termék esetében az 528/2012/EU rendelet 37. cikke (1) bekezdésének c) pontjában foglaltak, azaz az emberek egészségének és életének védelme alapján indokolt.
            
            
               (2)   Az (1) bekezdés a biocid termékek nyilvántartásában a következő ügyszámmal jelzett termékekre vonatkozik:
               BC-SV012547-08.
            
         
         
            2. cikk
            Ennek a határozatnak a Lengyel Köztársaság a címzettje.
         
         
            Kelt Brüsszelben, 2019. november 25-én.
            
               
                  a Bizottság részéről
               
               Vytenis ANDRIUKAITIS
               
                  a Bizottság tagja
               
            
         
         
            (1)  HL L 167., 2012.6.27., 1. o.
         
         
            (2)  Az Európai Parlament és a Tanács 1272/2008/EK rendelete (2008. december 16.) az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról (HL L 353., 2008.12.31., 1. o.).